《小庵诗》
宋代·孔平仲

甃石为道，旁植冬青不死之灵草。跨水为桥，上有百年老木之清阴。

小庵又在北墙北，花竹重重深更深。公馀竟日无一事，卜此佳趣聊栖心。

明月为我迟迟不肯去，清风为我淅淅生好音。阒然宴坐如涧谷，乐以真乐非丝金。

君看此庵亦何有，架竹编茅容侧肘。人生自足乃有馀，不羡檐牙切星斗。

朝携一筇杖，暮炷一炉香。悠然每独笑，物我两皆忘。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。